Gebeure by landdroshof veroordeel  ‘n Staalhek by die landdroshof in Pretoria Noord het Vrydag in die slag gebly. (Foto: Facebook) Die departement van justisie en grondwetlike ontwikkeling het Vrydag se gebeure by die Pretoria-Noord-landdroshof veroordeel. Ontstoke lede van die EFF het ’n staalhek na die landdroshof afgebreek om toegang tot die hofgebou te verkry. Die borgtogaansoek van Leon Coetzee is in dié hof aangehoor. Coetzee word aangekla van die moord op Themba Thabethe, wat in dieselfde kompleks as Coetzee gewoon het. Hy is borgtog geweier en die saak is tot 20 Julie uitgestel vir verdere ondersoek. Volgens die departement is geen beserings tydens die voorval aangemeld nie. “Die departement doen ŉ beroep op lede van die publiek om respek te toon vir openbare persele sowel as die regsprosesse wat geld vir sake wat voor ŉ hof dien.” Verskeie video’s en foto’s is op sosiale media gedeel waarin gesien kan word hoe lede van die EFF hul weg baan na die binnekant van die hofgebou. Geen polisiebeamptes was oënskynlik in sig nie. BREAKING:The #EFF has broken down all the gates at the PTA North MagistratesCourt. They demand access to #LeonCoetzee’s bail hearing. Tensions are high at court #sabcnews pic.twitter.com/qMV4KP5rSx — Patricia Visagie (@Patrweezy) May 7, 2021